SMERNICA KOMISIE 2006/56/ES
z 12. júna 2006,
ktorou sa menia a dopĺňajú prílohy k smernici Rady 93/85/EHS o boji proti baktériovej krúžkovitosti zemiaka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 93/85/EHS zo 4. októbra 1993 (1) o boji proti baktériovej krúžkovitosti zemiaka, a najmä na jej článok 12,
keďže:
(1)
Jedným z významných škodlivých organizmov zemiakov je Clavibacter michiganensis (Smith) Davis et al. ssp. sepedonicus (Spieckermann et Kotthoff) Davis et al., ktorý spôsobuje baktériovú krúžkovitosť zemiakov (ďalej len ako „organizmus“).
(2)
Tento organizmus sa v niektorých častiach Spoločenstva stále vyskytuje.
(3)
Smernica Rady 93/85/EHS stanovila podrobné opatrenia, ktoré sa proti tomuto organizmu majú prijať v členských štátoch s cieľom zistiť jeho prítomnosť a určiť jeho rozmiestnenie; predchádzať jeho výskytu a šíreniu; v prípade zistenia jeho výskytu zabrániť jeho šíreniu a bojovať proti nemu s cieľom vyhubiť ho.
(4)
Odvtedy došlo k značnému vývoju v chápaní biológie, postupov určovania prítomnosti a identifikácie organizmu; okrem toho praktické skúsenosti získané v boji proti tomuto organizmu si vyžadujú prehodnotenie viacerých technických ustanovení v súvislosti s opatreniami týkajúcimi sa tohto boja.
(5)
Vzhľadom na takýto vývoj vyvstáva potreba prehodnotiť a aktualizovať opatrenia uvedené v prílohách k smernici 93/85/EHS.
(6)
Pokiaľ ide o postupy určovania prítomnosti a identifikácie, patria sem nedávno vyvinuté postupy, ako je fluorescenčná hybridizácia in situ (FISH) a polymerázová reťazová reakcia (PCR), ako aj zdokonalenie rôznych technických prvkov súčasného postupu určovania prítomnosti a identifikácie.
(7)
Pokiaľ ide o technické prvky opatrení na boj, vytvorili sa zdokonalené ustanovenia týkajúce sa: spôsobu konzervovania testovaných vzoriek s cieľom zabezpečiť spätnú vystopovateľnosť organizmu, prvky potrebné na určenie rozsahu možnej kontaminácie, podrobnosti oznámenia akejkoľvek potvrdenej prítomnosti organizmu a relevantnej kontaminovanej zóny, opatrenia týkajúce sa implementácie na miestach výroby označených ako kontaminované a v rámci ohraničených zón.
(8)
Opatrenia stanovené v tejto smernici sú v súlade so stanoviskom Stáleho fytosanitárneho výboru,
PRIJALA TÚTO SMERNICU:
Článok 1
Prílohy k smernici 93/85/EHS sa týmto nahrádzajú zodpovedajúcimi zneniami v prílohe k tejto smernici.
Článok 2
1. Členské štáty prijmú a uverejnia najneskôr do 31. marca 2007 zákony, iné právne predpisy a správne ustanovenia potrebné na dosiahnutie súladu s touto smernicou. Bezodkladne predložia Komisii text týchto ustanovení a korelačnú tabuľku uvádzajúcu tieto ustanovenia a smernicu.
Uplatňujú tieto opatrenia od 1. apríla 2007.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Spôsob a formu tohto odkazu upravia členské štáty.
2. Členské štáty okamžite odošlú Komisii znenie hlavných ustanovení vnútroštátneho zákona, ktorý prijmú v oblasti pôsobnosti tejto smernice.
Článok 3
Táto smernica nadobúda účinnosť tretím dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 12. júna 2006